Najvažnije osobe na svijetu

Moj otac za mene je jedno posebno biće. Uz njega se osjećam kao da sam u središtu Zemlje. Onako zaštićena od svih i svega. Od svih zala i svih nedaća. Moj je otac za mene moj kralj. Znam da će se on boriti za me i moju sigurnost. Znam da će u tu borbu krenuti sam ako nitko drugi ne stane uz njega. Znam i da neće izgubiti tu bitku. On nikada ne gubi kad je u pitanju ljubav i nečija sigurnost, a ponajviše kad smo u pitanju moje sestre i ja, a znam i da nas on voli i da smo mu važnije od bilo čega na svijetu i u životu. Iako je daleko, osjećam da je blizu.

Kada naslonim glavu na njegovo rame, osjećam toplinu oko srca. Osjećam valove njegove ljubavi namijenjene meni. I sada kada pišem o njemu, plačem. Znam i zašto. Zato što ga volim i zato što mi je teško misliti o njemu kada je daleko. Kada ga ne vidim, ne osjetim i ne mogu dodirnuti. Ne mogu dodirnuti njegovo meko lice i reći mu koliko ga volim i koliko mi je on u životu važan. Kada bi me neko pitao koja mi je životna želja ja bih odgovorila da mi je jedina želja da vrijeme stane zauvijek. Da stane odbrojavanje svake godine, mjeseca, tjedna, dana, sata, minute i sekunde. Zaželjela bi da budućnost nikada ne stigne. Bojim se onog dana kada njega više neće biti. Kada više neće biti moga kralja. Bez njega moj život neće biti isti. Bit ću kao ptica koja slomljenih krila traži svoje utočište jer joj je gnijezdo propalo. Jer nema više ništa u životu. Nema onog najvažnijeg sastojka za sreću. Nema svog oca i svoje majke.

Ne razumijem ljude koji mrze svoje roditelje zbog nekih nepromišljenih stvari koje su učinili. Ne razumijem ljude koji ne gaje nikakve osjećaje prema svom ocu ili majci. Znate li što sam rekla svojoj starijoj sestrični koja ne voli svog oca? Rekla sam joj upravo ovako: „ Svog oca moraš voljeti. Moraš ga otići vidjeti. Ako ga nećeš vidjeti i osjetiti njegovu ljubav, duša će ti ostati gladna i umrijet će. Jednog dana tvog oca nažalost neće biti. On neće više biti kraj tebe u obliku kakvom je bio prije. On će tada biti kao ptica, tvoj najbolji prijatelj ili samo kao čovjek koji je još uvijek u dubini tvoje duše koja je ostala prazna. Kada ga neće biti tek ćeš tada shvatit koliko si ga voljela i koliko je zapravo on volio tebe. Tek ćeš tada shvatiti svoje pogreške. Shvatit ćeš koliko ti je značio i koliko si ti značila njemu. Pusti pogreške koje čini. Pusti te gluposti. Neka djeca nemaju oca, a htjela bi ga imati svim svojim srcem. Nahrani svoju dušu i svoje srce jer očeva i majčina ljubav su za njih najbolja hrana.“ Upravo su me te rečenice navele na plač. Bila sam na sebe ponosna.

Ja sam samo obično dijete koje još nije pronašlo svoj životni put i pred kojim je još cijeli život. Ja svoj život ne doživljavam kao teoriju iz prirode: rođenje, rast i umiranje. Ja život doživljavam kao svakodnevno starenje mene i mojih roditelja. Moji mi roditelji svakodnevno daju mali djelić sebe. Tako ja rastem i starim. Oni svakodnevno stare i gube jedan mali dio sebe dok se jednog dana potpune ne izgube. Dok jednog dana ne nestanu u rajskoj prašini. Roditelji su osobe koje daju djeliće sebe za svoje dijete i tako svakog dana polako nestaju- stare. No i kada jednog dana nestanu oni su suda oko nas. Oni su naš zrak i naši osnovni elementi života. Oni su poput malih bogova koji ispunjavaju naše srce, misli i dušu. Od njih smo nastali od njih ćemo i umrijeti. Moji roditelji nisu poput pravih kraljeva jer pravi kraljevi cijelo svoje nasljedstvo daju samo jednom djetetu kojem i ne pružaju ljubav , no moji roditelji ljubav pružaju svakom svom djetetu. Roditelji su neprocjenjiva bića koja nam je Bog dao. Ne kao poklon nego kao ljude koji će nas hraniti, voljeti, ljubiti nas, čuvati , boriti se za nas i ono najvažnije – davati nam svoje srce da ga čuvamo i da ga jednostavno usadimo u sebe. Zato je važno voljeti svoje roditelje. Zato što su oni naša duševna hrana i svi naši dijelovi duše i srca. Jednog dana kada ih ne bude njihovo srce postat će naše. Srce puno uspomena i roditeljske ljubavi. Postat će veliki dio nas koji će nas činiti istima kao i što su naši roditelji bili. Bit ćemo osobe koje poput njih dijele svoju ljubav i djeliće sebe. Jednog ćemo dana i mi bit roditelji te na svoju djecu prenijeti svoje srce. Najjednostavnije rečeno bit ćemo najvažnije osobe u životima naše djece kao što su to nama bili naši roditelji

Melani Jurajić, VII. r.